Bestuurder wat VS-gesin glo doodry, steeds soekTheuns Lubbe (39) en sy kinders Tristan (8) en Amory (4) wat die naweek in ‘n ongeluk dood is. (Foto: Facebook) Die polisie is steeds op soek na die bestuurder van ŉ bakkie wat die naweek glo ŉ pa, sy twee jong kinders en nog ŉ maatjie doodgery het nadat hulle uit ŉ ongelukswrak op die pad tussen Bothaville en Allanridge geklouter het. Theuns Lubbe (39), sy kinders, Tristan (8) en Amory (4), en ŉ maatjie, Juliana Gomez (6), is in ŉ veld dood waar hulle langs die motorwrak gestaan het waarin Theuns se vrou, Elmarie (38), kort tevore gesterf het. Die gesin was laat Vrydagaand of vroeg Saterdagoggend van ŉ werksfunksie naby Riebeeckstad op pad na hulle huis op Odendaalsrus, toe ŉ band vermoedelik gebars het en die motor omgeslaan het, het Neels Lubbe, ŉ neef van Theuns, gesê. Die voertuig het in die pad op sy sy te lande gekom. Volgens Lubbe het Theuns en die kinders op ŉ veilige afstand langs die motorwrak in die veld gewag, toe ŉ blou Ford Ranger daar in hulle vasgery het. Theuns en al drie kinders is in die veld dood, het Lubbe gesê. Die bestuurder van die voertuig het moontlik te laat eers die wrak in die pad gesien en kon nie betyds uitswenk nie. “Tristan was in graad twee in die Brandwag Volkskool op Odendaalsrus en Amory was by die huis. Sy was ons poppie, ons hartklop. “Theuns was my beste vriend en soos ŉ seun vir my. Hy was eintlik my neef, maar ons was baie na aan mekaar,” het ŉ bewoë Lubbe Maandag gesê. Theuns het sowat ŉ maand gelede by JBL Konstruksie begin werk. Elmarie was ŉ huisvrou. Volgens ŉ ooggetuie het die bestuurder van die bakkie ná die ongeluk glo die hasepad gekies en die voertuig in die veld gelos. Elmarie Lubbe (38) en haar kinders Tristan (8) en Amory (4). (Foto: Facebook) Lubbe het gesê die egpaar se kinders was die spil waarom hulle lewe gedraai het en dat hy enigiets sou doen om sy gesin te beskerm. “As hy die ongeluk kon voorsien, sou hy al drie uit die pad geruk het,” het Lubbe oor die kinders se dood gesê. “Hy sou nooit weer dieselfde mens gewees het as hy die ongeluk oorleef het nie. Hy sou die kinders se dood net nie kon aanvaar nie.” Kapt. Ansie Venter, verbonde aan die polisie se speurtak op Odendaalsrus, het gesê die polisie probeer steeds die bestuurder van die bakkie opspoor. Die registrasienommer is nagespoor na ŉ eiendom in Stilfontein, het Venter gesê. Lubbe het sélf ŉ beloning aangebied vir inligting wat kan lei tot die opspoor van die bakkie se bestuurder. Hy het ook gesê geen begrafnisreëlings kon nog getref word nie, omdat die lykskouings nog nie afgehandel kon word nie.